«Farmen»-vinner dømt til 30 dagers fengsel for fyllekjøring
Det var etter en fergetur fra Sauøy til Sistranda på Frøya i november 2012 at bilen til Rodahl endte i grøfta. «Farmen»-vinneren fra 2011 måtte bli med politiet for å avlegge blodprøve etter at han hadde blåst rødt på ulykkesstedet. I dommen VG har fått tilgang til opplyses det at Rodahl hadde en promille på 3,3 i det aktuelle tidsrommet.Under rettsmøtet, som ble holdt i april, gav 50-åringen en uforbeholden tilståelse, og fikk dermed straff på 30 dager i fengsel, samt en bot på 7000 kroner og han har blitt begjært fradømmelse av retten til å føre motorvogn i en periode på tre år. - Jeg har ikke lyst til å gi noen utfyllende kommentar, bortsett fra at jeg tar straffen som er helt berettiget, sier Tommy Rodahl til VG. Han forteller at fengselsstraffen skal sones i august.Sist «Farmen»-vinneren kommenterte fyllekjøringen sa han at han hadde det forferdelig vondt, og hadde det vanskelig med å tilgi seg selv. - Jeg har nok ikke klart å tilgi meg selv for det som skjedde. Nå handler det om å ta lærdom, og det mener jeg at jeg har gjort, sier han. 50-åringen vant «Farmen» i mai 2011 etter at han slo Jan Rudi Bendiksen og Kim André Ågedal i finalen. Han har tidligere vært å se i NRK-programmet «Der ingen skulle tru at nokon kunne bu».
Tidligere «Farmen»-vinner Tommy Rodahl (50) er dømt til fengsel og fratatt sertifikatet i tre år etter han ble tatt for fyllekjøring og utforkjøring i fjor.